b'\n_START_ARTICLE_\nKrvni sladkor\n_START_PARAGRAPH_\nKrvni sladkor pomeni glukozo, ki je v krvi, izraz pa se lahko nana\xc5\xa1a tudi na njeno koncentracijo oziroma raven.\n_START_SECTION_\nUravnavanje krvnega sladkorja\n_START_PARAGRAPH_\nRaven krvnega sladkorja nadzira sistem povratnih zank, ki povezuje jetra, mi\xc5\xa1ice in ma\xc5\xa1\xc4\x8devje ter pankreasne oto\xc4\x8dke v trebu\xc5\xa1ni slinavki. Za telo je pomembno, da se vzdr\xc5\xbeuje ustrezna koncentracija glukoze v krvi, ki je pomemben vir presnovne energije. Zlasti je to pomembno za mo\xc5\xbegane, ki jim glukoza predstavlja edini vir energije. Telo dobiva glukozo neposredno iz zau\xc5\xbeite hrane ali pa iz zalog v obliki glikogena in ma\xc5\xa1\xc4\x8dob. Med stradanjem mora telo mobilizirati svoje zaloge, da se vzdr\xc5\xbeuje raven glukoze v krvi._NEWLINE_Za uravnavanje glukoze v krvi sta pomembna predvsem dva hormona, insulin in glukagon. Insulin je edini hormon v telesu, ki zna glukozo v krvi zni\xc5\xbeati. Izlo\xc4\x8dajo ga celice beta pankreasnih oto\xc4\x8dkov, glavni dra\xc5\xbeljaj za njegovo izlo\xc4\x8danje pa je ravno koncentracija glukoze v krvi. Raven glukoze v krvi zni\xc5\xbeuje tako, da povzro\xc4\x8di pove\xc4\x8dan privzem glukoze v mi\xc5\xa1i\xc4\x8dne in ma\xc5\xa1\xc4\x8dobne celice, pospe\xc5\xa1i pretvorbo glukoze v glikogen ter zavira glukoneogenezo in pretvorbo glikogena nazaj v glukozo (glikogenolizo). Glukagon nasprotuje u\xc4\x8dinku insulina in povi\xc5\xa1a krvno raven glukoze, saj pospe\xc5\xa1uje glikogenolizo in glukoneogenezo. Poleg glukagona zvi\xc5\xa1ujejo koncentracijo glukoze v krvi \xc5\xa1e kateholamini, glukokortikoidi in rastni hormon.\n_START_SECTION_\nNormalne vrednosti\n_START_PARAGRAPH_\nNormalna raven glukoze v krvi je med 4,0 in 6,1 mmol/1 na te\xc5\xa1\xc4\x8de ter do 7,8 mmol/1 po jedi. Pri zdravem \xc4\x8dloveku je nihanje ravni glukoze v krvi zelo majhno.\n_START_SECTION_\nHipoglikemija\n_START_PARAGRAPH_\nHipoglikemija po definiciji pomeni padec ravni glukoze pod 4,0 mmol/1, zna\xc4\x8dilne znake hipoglikemije in izbolj\xc5\xa1anje po\xc4\x8dutja po zau\xc5\xbeitju ogljikovih hidratov. Klini\xc4\x8dno je najbolj pomembna hipoglikemija z ravnijo glukoze, ni\xc5\xbejo od 3,5 mmol/1. Ob hipoglikemiji se v telesu pri\xc4\x8dnejo spro\xc5\xa1\xc4\x8dati protiregulatorni hormoni, kot so adrenalin, glukagon, rastni hormon in kortizol, ki s svojim delovanjem glukozo v krvi ponovno zvi\xc5\xa1ajo v normalno obmo\xc4\x8dje. Pri zdravem \xc4\x8dloveku jim to tudi uspeva in tak \xc4\x8dlovek ve\xc4\x8dinoma sploh ne ve, da mu je glukoza v krvi padla - morda le ob\xc4\x8duti blago lakoto ter slab\xc5\xa1e razpolo\xc5\xbeenje.\n_START_SECTION_\nHiperglikemija\n_START_PARAGRAPH_\nHiperglikemija je zvi\xc5\xa1ana koncentracija glukoze v krvi.Stanje kroni\xc4\x8dne hiperglikemije je sladkorna bolezen, ki nastane zaradi pomanjkanja insulina ali odpornosti proti njegovemu delovanju. Posledica je motnja presnove ogljikovih hidratov, ma\xc5\xa1\xc4\x8dob in beljakovin, ki povzro\xc4\x8da trajne okvare malih \xc5\xbeil, ledvic in o\xc4\x8di, velikih \xc5\xbeil v obliki ateroskleroze ter drugih tkiv ali organskih sistemov. \xc4\x8ce ta osnovna presnovna motnja traja dlje, nastanejo \xc5\xa1tevilne te\xc5\xbeave ateroskleroti\xc4\x8dnega tipa.'